Sag T-317/01

M+M Gesellschaft für Unternehmensberatung und Informationssysteme mbH

mod

Kontoret for Harmonisering i det Indre Marked (Varemærker og Design) (KHIM)

»EF-varemærker – indsigelsessag – ansøgning om EF-ordmærket M+M EUROdATA – ældre ordmærke EURODATA TV – relativ registreringshindring – risiko for forveksling – artikel 8, stk. 1, litra b), i forordning (EF) nr. 40/94«

Rettens dom (Anden Afdeling) af 30. juni 2004

Sammendrag af dom

1. EF-varemærker – tredjemands bemærkninger og indsigelse – behandling af indsigelsen – rækkevidde – lighed mellem de pågældende varer og tjenesteydelser – undersøgelsen foretages i forhold til samtlige de produkter og tjenesteydelser, der fremgår af registreringen

[Rådets forordning nr. 40/94, art. 8, stk. 1, litra b)]

2. EF-varemærker – definition på og erhvervelse af et EF-varemærke – relative registreringshindringer – indsigelse fra indehaveren af et identisk eller lignende ældre varemærke, der er registreret for identiske eller lignende varer eller tjenesteydelser – risiko for forveksling med det ældre varemærke – ordmærkerne »M+M EUROdATA« og »EURODATA TV«

[Rådets forordning nr. 40/94, art. 8, stk. 1, litra b)]

1. Under en indsigelsessag, som indehaveren af et ældre varemærke har rejst i henhold til artikel 8, stk. 1, litra b), i forordning nr. 40/94 om EF-varemærker, skal undersøgelsen af en eventuel lighed mellem de pågældende varer og tjenesteydelser foretages under henvisning til listen over de varer og tjenesteydelser, der er registreret for hvert af de pågældende tegn. Der kan herved ikke tages hensyn til, at et varemærke, der søges registreret, forventes anvendt inden for en bestemt sektor eller på et bestemt marked, idet registreringen ikke kan indeholde en begrænsning i denne henseende.

(jf. præmis 58)

2. Der er ikke for den tilsigtede kundekreds, som er sammensat af professionelle, som kan antages at være særligt interesserede og opmærksomme på de pågældende tegn, risiko for forveksling mellem ordmærket »M+M EUROdATA«, for hvilket der er ansøgt om registrering som EF-varemærke for tjenesteydelserne »markedsundersøgelser, markedsanalyser og kommerciel forskning, rådgivning af virksomheder inden for marketing og distribution« og »seminarer og andre videregående uddannelsesforanstaltninger inden for marketing og distribution«, der henhører under klasse 35 og 41 i Nice-arrangementet, og varemærket »EURODATA TV«, der tidligere er registreret i Frankrig som internationalt varemærke for tjenesteydelserne »kompilering og levering af handelsoplysninger og særligt undersøgelser og meningsmålinger inden for det audiovisuelle område«, der henhører under klasse 35, og i Irland for tjenesteydelserne »kompilering og levering af handelsoplysninger, handelsundersøgelser, reklamevirksomhed, rådgivning og bistand til industri- eller handelsvirksomheder, udarbejdelse og levering af handelsstatistik, marketingsstudier, markedsundersøgelse og -analyse«, der også henhører under klasse 35 i Nice-arrangementet.

Selv om de tjenesteydelser, der er omfattet af varemærkeansøgningen og henhører under klasse 35, og de tjenesteydelser, der er beskyttet ved det ældre varemærke og henhører under samme klasse, er af samme art, og de tjenesteydelser, der er omfattet af varemærkeansøgningen og henhører under klasse 41, og de tjenesteydelser, der er beskyttet ved det ældre varemærke og henhører under klasse 35, er af lignende art, udgør de visuelle, fonetiske og begrebsmæssige forskelle mellem de pågældende tegn tilstrækkelig grund til at afvise risikoen for forveksling hos den tilsigtede kundekreds.

(jf. præmis 52, 57, 60, 63, 74, 80 og 85)